V. Veteška, podpredseda NR SR: (2004-06-29):
Dávam slovo spoločnému spravodajcovi z výboru pre zdravotníctvo pánovi poslancovi Petrovi Birošovi, aby informoval Národnú radu o výsledkoch rokovania výborov o tomto návrhu zákona a aby odôvodnil návrh a stanovisko gestorského výboru. P. Biroš, poslanec: Ďakujem za slovo, pán predsedajúci. Vážený pán minister, milé kolegyne, kolegovia, dovoľte, aby som predložil spoločnú správu výborov Národnej rady Slovenskej republiky o výsledku prerokovania vládneho návrhu zákona o náhrade za bolesť a o náhrade za sťaženie spoločenského uplatnenia, máte to ako tlač 613, vo výboroch Národnej rady Slovenskej republiky v druhom čítaní. Národná rada Slovenskej republiky uznesením č. 913 z 12. mája 2004 pridelila vládny návrh zákona o náhrade za bolesť a o náhrade za sťaženie spoločenského uplatnenia na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre obranu a bezpečnosť a Výboru Národnej rady Slovenskej republiky pre zdravotníctvo. Výbory prerokovali predmetný návrh zákona v lehote určenej uznesením Národnej rady Slovenskej republiky. Gestorský výbor nedostal do začatia jeho rokovania podľa § 79 ods. 2 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený. Ústavnoprávny výbor Národnej rady Slovenskej republiky prerokoval vládny návrh zákona o náhrade za bolesť a o náhrade za sťaženie spoločenského uplatnenia dňa 8. júna 2004. Výbor neprijal platné uznesenie, nakoľko návrh uznesenia súhlasný s predloženým návrhom zákona nezískal podporu potrebnej nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a čl. 84 ods. 2 Ústavy Slovenskej republiky v znení neskorších predpisov. Z celkového počtu 11 poslancov bolo prítomných 7 poslancov, za návrh uznesenia nehlasoval nikto, nikto nehlasoval proti návrhu a 6 poslancov sa zdržalo hlasovania, 1 poslanec nehlasoval. Výbor Národnej rady Slovenskej republiky pre financie, rozpočet a menu prerokoval vládny návrh zákona o náhrade za bolesť a o náhrade za sťaženie spoločenského uplatnenia. Súhlasil s ním a odporučil Národnej rade Slovenskej republiky vládny návrh zákona schváliť s pripomienkami. Je to uznesenie č. 375 z 9. júna 2004. Výbor Národnej rady Slovenskej republiky pre sociálne veci a bývanie prerokoval vládny návrh zákona o náhrade za bolesť a o náhrade za sťaženie spoločenského uplatnenia. Súhlasil s ním a odporučil Národnej rade Slovenskej republiky vládny návrh zákona schváliť s pripomienkami. Ide o uznesenie č. 243 z 9. júna 2004. Výbor Národnej rady Slovenskej republiky pre obranu a bezpečnosť prerokoval vládny návrh zákona o náhrade za bolesť a o náhrade za sťaženie spoločenského uplatnenia. Súhlasil s ním a odporučil Národnej rade Slovenskej republiky vládny návrh zákona schváliť s pripomienkami. Je to uznesenie č. 260 z 11. júna 2004. Vážení páni poslanci, poslankyne, pozmeňujúce návrhy máte v spoločnej správe pod bodom IV, nebudem ich čítať jednotlivo. A teraz mi dovoľte, aby som pokračoval. Gestorský výbor na základe stanovísk výborov k vládnemu návrhu zákona o náhrade za bolesť a o náhrade za sťaženie spoločenského uplatnenia vyjadrených a v ich uzneseniach uvedených pod bodom IV tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona o náhrade za bolesť a o náhrade za sťaženie spoločenského uplatnenia schváliť. Súčasne gestorský výbor odporučil hlasovať: schváliť body 1, 2, 3, 4, 5, 6, 8, 9, 11, 13, 14, 15, 17, 18, 19, 20 spoločne s návrhom gestorského výboru schváliť ich, neschváliť body 7, 10, 12, 16 spoločne s návrhom gestorského výboru neschváliť ich. Výbor poveril za spoločného spravodajcu výborov Petra Biroša predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996 Z. z. Spoločná správa výborov Národnej rady Slovenskej republiky o prerokovaní vládneho návrhu zákona o náhrade za bolesť a o náhrade za sťaženie spoločenského uplatnenia bola schválená uznesením Výboru Národnej rady Slovenskej republiky pre zdravotníctvo ako gestorského výboru pod č. 124 zo 16. júna 2004. Pán predseda, prosím teraz, otvorte rozpravu.